text: Brand i etageejendom – mand hang ud fra vindue
  17 februar 2016 kl. 19.38
  Kraftig røgudvikling fra lejlighed på Spangsbjerggade i Esbjerg.
  Klokken 19.51 onsdag aften fik politiet anmeldelse om en brand i en lejlighed på 2. sal på Spangsbjerggade 34 i Esbjerg.
  Branden udviklede kraftig røg.
  - Da vores folk kommer frem, hænger en mandlig beboer ud af vinduet og råber om hjælp. Kort tid efter kommer brandvæsenet frem, og hjælper ham ned med en stigevogn, fortæller vagtchef ved Syd- og Sønderjyllands Politi, Erik Lindholdt, til TV SYD.
  Branden er slukket, og der foregår efterslukning og udluftning.
  - Jeg kan lugte svovl eller krudt, da jeg er på vej ind i min egen ejendom. Jeg når at være hjemme i 2-3 minutter inden udrykningskøretøjerne kommer, fortæller en beboer til TV SYD.
  Status på branden onsdag aften er, at en person er alvorligt tilskadekommen. Den ene lejlighed er udbrændt, mens de øvrige lejligheder er røgskadet. Derfor skal beboerne genhuses.
  Årsagen til branden er endnu ukendt.
  Brand i Esbjerg: 1 person alvorligt tilskadekommen. En lejlighed udbrændt - øvrige lejligheder røgskadet. Beboerne genhuses. #politidk
  
  Branden i Esbjerg slukket. P.t. ingen oplysninger om årsag eller antal evakuerede/tilskadekomne. Nærmere følger... #politidk
  
  Brand i etageejendom på Spangsbjerggade i Esbjerg. Foreløbigt 1 person reddet ud med stigevogn - ejendommen ved at blive evakueret #politidk
  
  